נייג'ל פול פרג' (באנגלית: Nigel Paul Farage, נולד ב-3 באפריל 1964) הוא פוליטיקאי בריטי, יו"ר "מפלגת הברקזיט". פרג' היה חבר הפרלמנט האירופי מטעם דרום-מזרח אנגליה מ-1999 ועד שבריטניה עזבה את האיחוד האירופי ב-2020, ובין 2006 ל-2009 ו-2010 ל-2016 כיהן כיושב ראש מפלגת העצמאות הבריטית (UKIP). פרג' שייך לימין השמרני והוא ממנהיגי האירוסקפטים, מתנגדי האיחוד האירופי, ומטיף לפרישת ארצו מהאיחוד ולפירוקו בכלל. בין היתר, היה מחשובי הקוראים להצביע בעד יציאה בעת משאל העם על חברות הממלכה המאוחדת באיחוד האירופי (2016), שלאחריו פרש מהנהגת יוקי"פ. בדצמבר 2018 עזב את מפלגתו בשל כך שנעשתה ימנית ולאומנית מדי לטעמו, ובמרץ 2019 התמנה ליושב-ראש "מפלגת ברקזיט" האירוסקפטית. פרג' התפרסם כמתנגד להגירה המונית לבריטניה, הן ממזרח אירופה והן מהעולם השלישי, כולל ההגירה המוסלמית. כמו כן הוא הסתייג מרב-תרבותיות ומבקש להדגיש את הזהות הבריטית. במישור הכלכלי תמך בקיצוץ עמוק בביורוקרטיה הממשלתית ובהורדת מיסים.